《长安篇》
明代·孙蕡

长安形胜地，京华富才雄。北开左冯翊，南列右扶风。

汉道方全盛，象魏何穹窿。逶迤长乐阪，壮丽未央宫。

游侠多少年，娇女秀华容。凌云飞甲第，照日辉帘栊。

行乐正及时，绮罗绣茏葱。珠叶摇蝉鬓，银鞍被玉骢。

千花色炫烂，万柳景昭融。击鞠东门外，斗鸡驰道东。

青楼启夕月，瑶筝沸春空。良时逝不留，流连曾有终。

且极娱心意，无为虚光风。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。